EFF wil land tot stilstand bring oor kragkrisis, Ramaphosa(Foto: EFF Limpopo/Twitter) Die Ekonomiese Vryheidsvegters (EFF) sê hy wil op 20 Maart ŉ nasionale stilstand bewerkstellig om ŉ einde aan beurtkrag en pres. Cyril Ramaphosa se bedanking te eis. Nkululeko Dunga, voorsitter van die EFF in Gauteng, sê die party in dié provinsie is ook besorg oor wateronderbrekings wat inwoners se lewens ontwrig en verontrief. “Ná die swaar reën waarmee die provinsie verlede maand geseën is, kan dit nie gesê word dat Gauteng ŉ watertekort het nie. Beurtkrag en swak bestuur bedreig egter die waterverskaffing.” Die EFF versoek dat die waterverskaffingstelsel in sy geheel oorgedoen moet word sodat daar voldoen kan word aan die toenemende vereistes van mense en ondernemings in die provinsie, sê Dunga. “Ons versoek doelbewuste belegging in die staat se interne kapasiteit om kerndienste soos instandhouding te bekom – teen die inherente omkoopbare en regressiewe tenderstelsel.” Hy voeg by waterverskaffing het skerp afgeneem weens vervalle waterinfrastruktuur weens ŉ regering wat huiwerig is om in infrastruktuur te belê en jong gekwalifiseerde gegradueerdes en ingenieurs in waterdepartemente in munisipaliteite aan te stel. “Die toerusting wat in waterverskaffing en suiweringstelsels gebruik word is oud, en dit bemoeilik sake vir munisipaliteite om deurlopend water te verskaf aan die groeiende bevolking. Pype bars gereeld in townships en word nooit herstel of vervang nie. Dit skep onhigiëniese toestande en kan lei tot siektes soos cholera.” Dunga sê skole, klinieke en hospitale is ook onder druk en word nou bedreig weens die onbetroubare verskaffing van water en elektrisiteit. “Ondernemings maak staat op betroubare water- en kragtoevoer vir vervaardiging en die huidige probleme strem ekonomiese aktiwiteit wat uiteindelik tot werksverliese in die provinsie lei. Vandalisme is ook onstuitbaar omdat die misdadigers sonder vrees die misdade pleeg weens die Nasionale Vervolgingsgesag se versuim om korrupte staatsamptenare en politici aan te keer.” Hy sê die “parasitiese tenderpreneur-sindikaat wat alleenlik op staatskontrakte staatmaak vir hul inkomste, saboteer waterinfrastruktuur sodat hulle deurlopende instandhoudingskontrakte kan bekom – net soos wat kragkabels gesteel en afgesny word deur kontrakteurs. “Hierdie vandalisme word ook verbind met die gekoördineerde aanval op staatsbeheerde entiteite met ŉ doel om hulle in ŉ verswakte posisie te plaas sodat die gulsige privatiseringsagenda gevolg kan word. Dit is ŉ projek onder leiding van Cyril Ramaphosa en sy vriende.” Dunga sê die EFF is sterk gekant teen dié pogings en verbind hom aan die stryd teen privatisering en winsgedrewenheid van staatsinstansies wat ten doel het om basiese dienste aan mense te verskaf. Die EFF doen ŉ beroep op alle inwoners van Gauteng en betrokke partye om by die nasionale stilstand op 20 Maart aan te sluit. SAFTU, UDM and Rational Youth Movement will be joining the EFF National Shutdown on the 20th of March 2023. pic.twitter.com/SfoLOyfn6g — Collen Sbu Gwebu (@CollenGwebu) March 2, 2023